24MOC-125

Geroa Bai talde parlamentarioko foru parlamentari Mikel Asiain Torres jaunak, Legebiltzarreko Erregelamenduan xedatutakoaren babesean, honako mozio hau aurkezten du, Legebiltzarreko Osoko Bilkuran eztabaidatzeko.

Zioen azalpena

Orain dela egun gutxi batzuk, Hizkuntza Ofizialen Kontseiluaren bilera bat egin zen Alacanten, eta Nafarroako Gobernuko bigarren lehendakariorde Ollo andreak bertan parte hartu zuen. Lurralde Politikako eta Memoria Demokratikoko ministro Ángel Víctor Torres buru eduki zuen bilera horretan lehendakariordeak erreibindikatu zuen foru-erkidegoak hemendik aitzina eskubide osoko kide modura eta ez gonbidatu modura parte hartu ahal izatea, autonomia-erkidegoek horrela parte hartzen baitute orain. Hori hala izanen da, hain zuzen ere, kontseilu horren funtzionamendua eta egitekoak arautzen dituen dekretua aldatzen denean.

Bileran beste gai batzuk ere aztertu ziren, hala nola Eskualdeetako eta Eremu Urriko Hizkuntzen Europako Gutunari buruzko seigarren txostena (2017-201) izapidetzeko prozesua edo hizkuntzei buruz onetsitako Suspertze eta Eraldatze Ekonomikorako Proiektu Estrategikoaren garapena, organo horren azken bileraren karietara aurkeztu zena, 2022ko iraileko data daramana.

Ollo kontseilariak Gobernu zentralari orobat eskatu zion hizkuntza koofizialek –euskarak, kasu– presentzia handiagoa izatea ikus-entzunezko produktuen plataforma digitaletan, eta berretsi egin zuen beste eskaera historiko bat: Administrazio zentralak baimena eman dezala agiri ofizialek –NANa, gidabaimena...– ele biko formatua eduki ahal izatea Nafarroan.

Hori guztia dela-eta, honako erabaki-proposamen hau aurkezten dugu:

1. Nafarroako Parlamentuak Gobernu zentrala premiatzen du Ikus-entzunezko Komunikazioaren Lege Orokorra bete dezan eta berma dezan hizkuntza koofizialetako ekoizpenari dagokionez legean ezartzen den ehunekoa betetzen dutela ikus-entzunezkoen plataforma digitalek.

2. Nafarroako Parlamentuak Gobernu zentrala premiatzen du agiri ofizialak (NANa, gidabaimena...) ele bitan (gaztelaniaz eta euskaraz) egitea baimendu dezan Nafarroako Foru Komunitatean.

Iruñean, 2024ko urriaren 9an

Foru parlamentaria: Mikel Asiain Torres